ΓΡΑΠΤΗ ΕΡΩΤΗΣΗ E-1322/97 υποβολή: Mark Watts (PSE) προς την Επιτροπή (11 Απριλίου 1997)

Θέμα: Το ναυάγιο του «Herald of Free Enterprise» στις 6 Μαρτίου 1987

Όπως θα γνωρίζει η Επιτροπή, στις 6 Μαρτίου 1997, συμπληρώθηκαν 10 χρόνια από το ναυάγιο του «Herald of Free Enterprise» έξω από το Zebrugge, κατά το οποίο έχασαν τη ζωή τους 200 περίπου άτομα.

Είναι η Επιτροπή σε θέση να μας πει τι διδαχτήκαμε από την τραγωδία αυτή όσον αφορά τη ναυτική ασφάλεια;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-1322/97 και E-1323/97 (23 Μαΐου 1997)

Μετά από την τραγωδία του «Herald of Free Enterprise», οι ελλείψεις που ήρθαν στο φως από την εξεταστική επιτροπή που συστάθηκε από τη βρεταννική κυβέρνηση, ελήφθησαν υπόψη από την Επιτροπή και τα κράτη μέλη, στο πλαίσιο υποστήριξης προτάσεων που υποβλήθηκαν στον Διεθνή Ναυτιλιακό Οργανισμό (ΙΜΟ) προκειμένου να εγκριθεί σειρά τροπολογιών της Σύμβασης του 1974 για την ασφάλεια της ανθρώπινης ζωής στη θάλασσα (SOLAS), οι οποίες αποσκοπούσαν στην πρόληψη επανάληψης τέτοιων ατυχημάτων και στη βελτίωση της ασφάλειας των επιβατηγών πλοίων ro-ro γενικότερα.

Η έγκριση το 1988 και το 1992 των μεταγενέστερων τροπολογιών της Σύμβασης SOLAS του 1974, είχε ως αποτέλεσμα την εφαρμογή σειράς ειδικών μέτρων ασφαλείας για επιβατηγά πλοία ro-ro, όπως αυτά παρατίθενται στον πίνακα που έχει σταλεί στο Αξιότιμο Μύλος του Κοινοβουλίου και στη γενική Γραμματεία του Ευρωπαϊκού Κοινοβουλίου.

Μετά την τραγωδία του Estonia στις 28 Σεπτεμβρίου 1994, ο ΙΜΟ συγκρότησε ομάδα εμπειρογνωμόνων προκειμένου να αναλάβει τη συνολική αναθεώρηση της ασφάλειας των επιβατηγών πλοίων ro-ro. Η ανωτέρω ενέργεια οδήγησε στην έγκριση, από την ad hoc Διάσκεψη SOLAS το Νοέμβριο του 1995, συμπληρωματικής σειράς τροπολογιών επί της Σύμβασης SOLAS του 1974. Οι εν λόγω τροπολογίες παρατίθενται επίσης στον προαναφερθέντα πίνακα.

Η Επιτροπή, προκειμένου να εξασφαλίσει ότι όλα αυτά τα ειδικά μέτρα ασφαλείας θα εφαρμοστούν και στα επιβατηγά πλοία που εκτελούν εσωτερικά δρομολόγια στην Κοινότητα, ενσωμάτωσε τις εν λόγω τροποπολογίες SOLAS στην πρόταση που υπέβαλε για οδηγία του Συμβουλίου περί κανόνων και προτύπων ασφαλείας για τα επιβατηγά πλοία ((ΕΕ C 238 της 16.8.1996 )), οι οποίες βάσει της Σύμβασης SOLAS του 1974 εφαρμόζονταν μόνο σε επιβατηγά πλοία που εκτελούν διεθνή δρομολόγια.

Ανταποκρινόμενη στο ψήφισμα του Συμβουλίου της 22ας Δεκεμβρίου 1994 για την ασφάλεια των επιβατηγών οχηματαγωγών «Roll-on/Roll-off» ((ΕΕ C 379 της31.12.1994 )), η Επιτροπή υπέβαλε πρόταση για περαιτέρω υποχρεωτική εφαρμογή του Διεθνούς Κώδικα Διαχείρησης Ασφαλείας (ΙSM) έως την 1η Ιουλίου 1996 σε όλες τις τακτικές γραμμές πορθμείων ro-ro που εκτελούνται προς ή από κοινοτικούς λιμένες ((ΕΕ C 298 της11.11.1995 )). Στη συνέχεια της ανωτέρω πρότασης, στις 8 Δεκεμβρίου 1995, το Συμβούλιο ενέκρινε τον κανονισμό αριθ. 3051/95 ΕΚ του Συμβουλίου για τη διαχείριση της ασφάλειας των επιβατηγών οχηματαγωγών πλοίων Rool-on/Roll off (Ro-Ro) ((ΕΕ L 320 της 30.12.1995 )).

Ανταποκρινόμενη περαιτέρω στο ψήφισμα του Συμβουλίου της 22ας Δεκεμβρίου 1994, η Επιτροπή υπέβαλε επίσης πρόταση οδηγίας του Συμβουλίου σχετικά με την καταγραφή των ατόμων που επιβαίνουν επιβατηγών πλοίων ((ΕΕ C 31 της 31.01.1997 )), προβλέποντας συνεπή εφαρμογή στην Κοινότητα των διατάξεων SOLAS για πληροφορίες επί επιβατών επιβατηγών πλοίων και ταχυπλόων επιβατηγών σκαφών που εκτελούν διεθνείς και εσωτερικούς πλόες.